ผู้บัญชาการทหารสูงสุดสาธารณรัฐแห่งสหภาพเมียนมา เข้าเยี่ยมคารวะนายกรัฐมนตรี ยืนยันร่วมมือทางทหารและแก้ปัญหายาเสพติดร่วมกันอย่างจริงจัง
ผู้บัญชาการทหารสูงสุดสาธารณรัฐแห่งสหภาพเมียนมา เข้าเยี่ยมคารวะนายกรัฐมนตรี ยืนยันร่วมมือทางทหารและแก้ปัญหายาเสพติดร่วมกันอย่างจริงจังพลเอกอาวุโส มิน อ่อง ไหล่ ผู้บัญชาการทหารสูงสุดสาธารณรัฐแห่งสหภาพเมียนมาพลโท คงชีพ ตันตระวาณิชย์ โฆษกกลาโหม เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้การต้อนรับ พลเอกอาวุโส มิน อ่อง ไหล่ ผู้บัญชาการทหารสูงสุดสาธารณรัฐแห่งสหภาพเมียนมาและคณะ ณ ห้องรับรอง ทำเนียบรัฐบาล ทั้งสองฝ่าย ต่างชื่นชมความสัมพันธ์ที่ใกล้ชิดยาวนานระหว่างสองประเทศที่ผ่านมา และได้หารือร่วมกันถึงการเสริมสร้างความสัมพันธ์และเพิ่มพูนความร่วมมือระหว่างกัน ทั้งด้านการค้าการลงทุน ความเชื่อมโยงการไปมาหาสู่กันด้านสะพานมิตรภาพแม่สอด - เมียวดี การแก้ปัญหายาเสพติดและการก่อการร้าย รวมทั้งความมั่นคงปลอดภัยทางทะเลและความร่วมมือด้านการประมงนายกรัฐมนตรีและรัฐมนตรีว่าการกระทรวงกลาโหม ได้ใช้โอกาสนี้ กล่าวแสดงความเสียใจกับการสูญเสียและความเสียหายของประชาชนในรัฐมอญ ที่ได้รับผลกระทบจากอุทกภัยและดินถล่มที่ผ่านมา พร้อมกล่าวย้ำ ถึงการทำงานร่วมกัน ผ่านกลไกความร่วมมือด้านความมั่นคงและการสื่อสารระหว่างกัน เพื่อร่วมกันแก้ปัญหาชายแดนและลดความเข้าใจผิด โดยกองทัพไทยพร้อมที่จะขยายขอบเขตการฝึกและการศึกษาทางทหาร เพื่อรับมือกับภัยคุกคามและเป็นประโยชน์ร่วมกัน พร้อมกับยืนยันเจตนารมณ์ ที่จะส่งเสริมความร่วมมือระหว่างกองทัพทั้งสองประเทศในทุกมิติ พลเอกอาวุโส มิน อ่อง ไหล่ ผู้บัญชาการทหารสูงสุดสาธารณรัฐแห่งสหภาพเมียนมา กล่าวแสดงความเสียใจอย่างสุดซึ้งกับการอสัญกรรมของพลเอก เปรม ติณสูลานนท์ พร้อมทั้งขอขอบคุณรัฐบาลไทย ที่เข้าใจความรู้สึกและเหตุการณ์ต่างๆ ที่เกิดขึ้นในเมียนมา รวมทั้งการสนับสนุนกระบวนการประชาธิปไตยและการเดินหน้าสันติภาพที่มีขึ้น โดยยืนยันความเป็นเพื่อนบ้านที่ดีและความพร้อมในการทำงานร่วมกับกองทัพไทยอย่างใกล้ชิดในทุกด้าน โดยเฉพาะด้านการต่อต้านก่อการร้าย ความมั่นคงปลอดภัยทางทะเล พร้อมทั้งขอความร่วมมือจากไทยในการสนับสนุนกระบวนการสันติภาพและการแก้ปัญหายาเสพติดในเมียนมา ซึ่งรัฐบาลเมียนมากำลังทำลายแหล่งผลิตยาเสพติดใหญ่ที่สำคัญในประเทศ โดยคาดว่าจะเป็นผลดีร่วมกัน